/Návrh/
DOHODA
MEDZI VLÁDOU SLOVENSKEJ REPUBLIKY A VLÁDOU MAĎARSKEJ REPUBLIKY O SPOLUPRÁCI NA SPOLOČNÝCH KONTAKTNÝCH PRACOVISKÁCH

Vláda Slovenskej republiky

a

Vláda Maďarskej republiky

ďalej len „zmluvné strany“,

-	na základe splnomocnenia článku 20 odsek 5 Zmluvy medzi Slovenskou republikou a Maďarskou republikou o spolupráci pri predchádzaní cezhraničnej trestnej činnosti a v boji proti organizovanej trestnej činnosti (ďalej len „zmluva o spolupráci medzi orgánmi boja proti trestnej činnosti“)

-	majúc na zreteli ustanovenia Zmluvy medzi Slovenskou republikou a Maďarskou republikou o hraničnom vybavovaní v cestnej, železničnej a vodnej doprave podpísanej dňa 9. októbra 2003 v Bratislave (ďalej len „zmluva“);

-	s odvolaním sa na ustanovenia Dohody medzi vládou Slovenskej republiky a vládou Maďarskej republiky o vykonávaní Zmluvy medzi Maďarskou republikou a Slovenskou republikou o hraničnom vybavovaní v cestnej, železničnej a vodnej doprave podpísanej dňa 9. októbra 2003 v Bratislave (ďalej len „dohoda o hraničnom vybavovaní“)

dohodli sa t a k t o:

Článok 1
Spoločné kontaktné pracoviská

(1) Podľa článku 20 odsek 1 zmluvy o spolupráci medzi orgánmi boja proti trestnej činnosti, zmluvné strany rozšíria činnosť spoločných kontaktných pracovísk (ďalej len „pracovisko“) podľa článku 33 dohody o hraničnom vybavovaní o spoluprácu podľa tejto dohody.

(2) Zmluvné strany zariadia priestory pracovísk spôsobom a v súlade s podmienkami uvedenými v článku 34 dohody o hraničnom vybavovaní. Obidve zmluvné strany zabezpečia pre potreby vlastných službukonajúcich osôb na pracoviskách podľa článku 2 tejto dohody potrebné zariadenie, ako aj telekomunikačné zariadenia a informačnú techniku, ktoré sú potrebné na vykonávanie činností podľa tejto dohody.

 (3) Na pracoviskách zmluvné strany zabezpečia umiestnenie telekomunikačných zariadení a zariadení na spracovanie dát, ako aj potrebné pripojenie tak, aby výmena informácií alebo výmena dát medzi službukonajúcimi osobami na pracoviskách bola čo najúčinnejšia.

(4) Názov a prevádzkový čas pracoviska sa uvádza  v slovenskom jazyku i v maďarskom jazyku. Pracoviská sa označujú štátnymi znakmi a štátnymi vlajkami. 

Článok 2 
Službukonajúce osoby na pracoviskách

Na pracoviskách budú spolupracovať tieto osoby:

a) za maďarskú zmluvnú stranu:

-	pracovníci orgánov boja proti trestnej činnosti uvedení v článku 1 ods. 1 zmluvy o spolupráci medzi orgánmi boja proti trestnej činnosti,
-	pracovníci kontrolných orgánov podľa článku 2 písm. b) zmluvy,
-	určený pracovník Úradu prisťahovalectva a štátneho občianstva

b) za slovenskú zmluvnú stranu:

-	pracovníci orgánov boja proti trestnej činnosti uvedené v článku 1 ods. 1 zmluvy o spolupráci medzi orgánmi boja proti trestnej činnosti,
-	pracovníci kontrolných orgánov podľa článku 2 písm. b) zmluvy

Článok 3 
Spolupráca na pracoviskách

(1) Spolupráca službukonajúcich osôb na pracoviskách sa uskutočňuje v týchto oblastiach:

a)	priama výmena a analýza informácií o kontrole štátnych hraníc,

b)	zjednodušenie, urýchlenie a koordinácia hraničného vybavovania,

c)	výmena informácií podľa zmluvy o spolupráci medzi orgánmi boja proti trestnej činnosti,

d)	poskytovanie pomoci a zosúladenie foriem spolupráce podľa zmluvy o spolupráci medzi orgánmi boja proti trestnej činnosti,

e)	príprava a realizácia odovzdávania a prijímania osôb na základe platných medzinárodných zmlúv uzavretých medzi zmluvnými stranami,

f)	zosúladenie foriem spolupráce pri spoločnom postupe v boji proti nelegálnej migrácii a súvisiacej trestnej činnosti,

g)	spolupráca pri výmene informácií o osobách, ktorým bol zakázaný vstup alebo pobyt na území členských štátov Európskej únie,

h)	zosúladení postupu a spolupráce pri vyhosťovaní,

i)	vypracovanie situačných hlásení a analýz o činnosti pracoviska, o výsledkoch spolupráce; v prípade potreby návrhov na zlepšenie spolupráce na pracovisku

(2) Zmluvné strany umožnia, aby mobilné kontrolné skupiny mohli podľa potreby koordinovať svoje úlohy na pracoviskách. 

(3) Službukonajúce osoby na pracoviskách si môžu vzájomne odovzdávať, ďalej odovzdávať a spravovať  údaje podľa zmluvy o spolupráci medzi orgánmi boja proti trestnej činnosti a dohody medzi vládou Slovenskej republiky a vládou Maďarskej republiky o readmisii osôb na spoločnej štátnej hranici, podpísanej dňa 12. septembra 2002 v Budapešti za podmienok uvedených v týchto zmluvných dokumentoch.     

(4) Orgány zúčastňujúce sa na spolupráci podľa odseku 1 písm. g) až h) môžu odovzdávať druhej strane nimi spravované osobné údaje za účelom vykonávania svojich povinností v súlade so svojimi vnútroštátnymi právnymi predpismi; rovnako sú oprávnené spravovať prijaté osobné údaje. 

(5) Organizačná štruktúra a podrobné organizačné pravidlá pracoviska sú obsiahnuté v štatúte, ktorý spoločne vydajú príslušné ústredné orgány zmluvných strán. Zmluvné strany sa budú vzájomne písomne informovať o príslušných ústredných orgánoch. 

Článok 4
Podmienky pre vstup, pobyt a výstup 

S cieľom výkonu svojich povinností v súlade s touto dohodou môžu službukonajúce osoby na pracoviskách vstupovať na územie štátu druhej zmluvnej strany a tam sa zdržiavať počas výkonu svojich úloh s platným služobným preukazom s fotografiou alebo s platným preukazom podľa článku 13 zmluvy. 
 
Článok 5
Služobné pomery

(1) Službukonajúce osoby na pracoviskách sú oprávnené samostatne konať len v medziach ustanovení článku 3 a patria výlučne do riadiacej a disciplinárnej právomoci svojich nadriadených orgánov.  

(2) Podľa ustanovení článku 15 ods. 1 zmluvy, ako aj článku 25 ods. 2 zmluvy o spolupráci medzi orgánmi boja proti trestnej činnosti zabezpečuje ochranu službukonajúcich osôb na pracoviskách tá zmluvná strana, na území štátu ktorej je pracovisko zriadené.

(3) Na trestno-právnu zodpovednosť službukonajúcich osôb na pracoviskách sa vzťahujú ustanovenia článku 15 ods. 1 zmluvy a ustanovenia článku 26 zmluvy o spolupráci medzi orgánmi boja proti trestnej činnosti.

Článok 6
Znášanie nákladov

(1) Náklady spojené so služobným pomerom osôb, ktoré vykonávajú službu na pracoviskách znáša každá zmluvná strana zvlášť. 
(2) Príslušné orgány zmluvných strán upravia osobitnou zmluvou prevádzkovanie, opravu pracovísk a úhradu vzniknutých nákladov s  prevádzkovateľom pracoviska.

Článok 7
Vzťah k iným medzinárodným zmluvám

Touto dohodou nie sú dotknuté práva a povinnosti Slovenskej republiky a Maďarskej republiky vyplývajúce z iných medzinárodných zmlúv.

Článok 8
Riešenie sporov

		Spory vzniknuté z výkladu alebo vykonávania tejto dohody budú riešené rokovaniami medzi Ministerstvom vnútra Slovenskej republiky a Ministerstvom vnútra Maďarskej republiky alebo a v prípade neúspechu diplomatickou cestou.

Článok 9
Záverečné ustanovenia 

(1) Táto dohoda nadobudne platnosť zároveň s nadobudnutím platnosti Zmluvy medzi Slovenskou republikou a Maďarskou republikou o spolupráci pri predchádzaní cezhraničnej trestnej činnosti a v boji proti organizovanej trestnej činnosti. 

(2) Dňom nadobudnutia platnosti tejto dohody sa končí platnosť Dohody medzi vládou Slovenskej republiky a vládou Maďarskej republiky o spolupráci v boji proti terorizmu, nedovolenému obchodovaniu s narkotikami a inej organizovanej trestnej činnosti podpísanej dňa 28. júna 1995 v Budapešti. 

(3) Dňom nadobudnutia platnosti tejto dohody sa končí platnosť článku 36 ods. 2 Dohody medzi vládou Slovenskej republiky a vládou Maďarskej republiky o vykonávaní Zmluvy medzi Slovenskou republikou a Maďarskou republikou o hraničnom vybavovaní v cestnej, železničnej a vodnej doprave, podpísanej dňa 9. októbra 2003 v Bratislave.

(4) Táto dohoda stráca platnosť dňom straty platnosti Zmluvy medzi Slovenskou republikou a Maďarskou republikou o spolupráci pri predchádzaní cezhraničnej trestnej činnosti a v boji proti organizovanej trestnej činnosti. Každá zmluvná strana môže túto dohodu diplomatickou cestou, písomne kedykoľvek vypovedať. Platnosť  dohody skončí prvým dňom po uplynutí šiestich (6) mesiacov odo dňa doručenia nóty o výpovedi druhej zmluvnej strane.

(5) Zmluvné strany môžu dočasne pozastaviť vykonávanie tejto dohody úplne alebo z časti,  ak je porušená alebo ohrozená suverenita, bezpečnosť a verejný poriadok, alebo ak jej uplatňovanie odporuje vnútroštátnym právnym predpisom zmluvných strán. O zavedení a zrušení takéhoto opatrenia sa zmluvné strany bezodkladne informujú diplomatickou cestou. Pozastavenie vykonávania tejto dohody a jeho odvolanie nadobúda účinnosť dňom uvedeným v oznámení. 
    
(6) Túto dohodu možno meniť písomne na základe vzájomnej dohody zmluvných strán.

Dané  v ........................... dňa ..................................... v dvoch pôvodných vyhotoveniach, každé v slovenskom jazyku a maďarskom jazyku, pričom obe znenia majú rovnakú platnosť. 

Za vládu 
Slovenskej republiky	Za vládu
Maďarskej republiky